宋祁
刘伯诚见惠仆所作中山杂咏石刻
衣冠昔奔波，晋社亦中徙。
水府拥宫阙，六姓传剑玺。
名卿入理窟，黔首多兵死。
真人划墉障，六合如平砥。
三山屹不化，城郭无形似。
冥冥桑麻村，残锋出耘耔。
前朝绝遗老，故事稽野史。
我顷为中山，蠲租案田水。
刳木枕波涛，龙刀伐荆杞。
丛祠及荒垅，幽处无不履。
车停客登席，酒尽诗在纸。
游深造遐邃，语苦出奇诡。
投囊凡几时，蓬尘失料理。
刘侯见之笑，谓此那可毁。
濡毫请挥灑，买石亲镌纪。
嗟予政理疏，无德行畏壘。
编民愿尸祝，有愧庚桑子。
惟兹楚客谣，可以传下里。
何时见椎击，断仆清江尾。